b"\n_START_ARTICLE_\nAdolfo Su\xc3\xa1rez\n_START_SECTION_\nBakgrunn\n_START_PARAGRAPH_\nAdolfo Su\xc3\xa1rez var s\xc3\xb8nn av en advokat og kom fra en borgerlig familie. Adelstittel fikk han ikke f\xc3\xb8r i 1981. Han studerte rettsvitenskap ved Universitetet i Salamanca og avla juridisk doktorgrad ved Universidad Complutense i Madrid.\n_START_SECTION_\nKarriere\n_START_PARAGRAPH_\nHan gjorde karriere i det spanske statsapparatet og var n\xc3\xa6rt tilknyttet Francisco Francos regime. Fra 1968 til 1969 var han guvern\xc3\xb8r i Segovia (provins) og fra 1969 til 1973 generaldirekt\xc3\xb8r i spansk fjernsyn, TVE. Su\xc3\xa1rez var 1975-1976 generalsekret\xc3\xa6r i Movimiento Nacional.\n_START_SECTION_\nUtpekt statsminister\n_START_PARAGRAPH_\nSu\xc3\xa1rez bakgrunn medvirket til at han, etter Francos d\xc3\xb8d i 1975, ble valgt til regjeringssjef av kong Juan Carlos i juni 1976. Han ble m\xc3\xb8tt med skepsis av politikere i sentrum og p\xc3\xa5 venstresiden i spansk politikk, men samtidig bidro hans konservative og nasjonalistiske bakgrunn til \xc3\xa5 berolige konservative og milit\xc3\xa6re som var mindre innstilt p\xc3\xa5 politiske endringer. Det kom som en overraskelse p\xc3\xa5 mange at Su\xc3\xa1rez i 1976 lanserte reformpakken som utgjorde det f\xc3\xb8rste steg i \xc2\xabLa Transici\xc3\xb3n\xc2\xbb, Spanias overgang til demokrati. Reformloven, som legaliserte alle politiske partier, ble godkjent ved folkeavstemning i desember 1976. Su\xc3\xa1rez ga deretter amnesti for alle som tidligere var d\xc3\xb8mt for politiske forbrytelser._NEWLINE_I mai 1977 grunnla Su\xc3\xa1rez partikoalisjonen Uni\xc3\xb3n de Centro Democr\xc3\xa1tico (UCD), som samlet kristeligdemokrater, sosialdemokrater, liberale og uavhengige, og ble dette sentrum-h\xc3\xb8yrepartiets f\xc3\xb8rste formann. Han ledet UCD til seier i det f\xc3\xb8rste frie valget i Spania p\xc3\xa5 41 \xc3\xa5r og vant derigjennom statsministerposten med st\xc3\xb8tte av velgerne.\n_START_SECTION_\nDemokratisk valgt statsminister\n_START_PARAGRAPH_\nSom demokratisk valgt statsminister fortsatte Su\xc3\xa1rez de politiske reformene. Han var sentral i forhandlingene om den nye grunnloven av 1978 og innf\xc3\xb8ring av selvstyre for de spanske regionene. Koalisjonen Su\xc3\xa1rez ledet vant igjen valget i 1979. To \xc3\xa5r senere gikk han av som f\xc3\xb8lge av interne stridigheter og han overlot statsministerposten til Leopoldo Calvo-Sotelo. Han grunnla deretter i 1982 partiet Centro Democr\xc3\xa1tico y Social (CDS), uten at han maktet \xc3\xa5 ledet dette til samme suksesser som UCD._NEWLINE_Su\xc3\xa1rez forlot i 1991 aktiv politikk._NEWLINE_Su\xc3\xa1rez ble i 1981 av kong Juan Carlos gjort til hertug av Su\xc3\xa1rez (Duque de Su\xc3\xa1rez). Han ble i 1996 tildelt Fyrsten av Asturias' pris for sin innsats for det spanske demokratiet. I 2007 ble han sl\xc3\xa5tt til ridder av Ordenen det gylne skinn."